Avisen Expressen er ikke imponeret af de svenske politikere og deres forhandlingsevne. Den mener, at svenskerne er for blåøjede, når de handler og forhandler med Danmark.

Søren Kragballe, f. 1955, er profilredaktør på Finans. Han har i mere 25 år beskæftiget sig med erhvervsjournalistik. Efter praktiktiden på Jydske Tidende i Tønder og Kolding kom Søren i 1985 til Ritzaus Bureau i København. Herfra blev han i 1990 ansat på Dagbladet Børsen og skiftede til Jyllands-Postens erhvervsredaktion i 1999, hvor han har været siden. Han har primært beskæftiget sig med de store industrivirksomheder og har især en forkærlighed for de af selskaberne, der kan fremvise aner tilbage til tiden, hvor Jacobsen, Tietgen og H.N. Andersen regerede. Søren Kragballe er oprindeligt fra Sønderjylland og har tidligere spillet ishockey for Vojens, hvor det blev til tre Danmarksmesterskaber og en del landskampe.

Milliardtab i PostNord, en elendig skatteaftale og svenske kommuner, som glædeligt bruger svenske skattekroner på at lave reklame for København.

Den svenske avis Expressen er ikke i tvivl: "Danskerne lurer brallorna av oss dumma svenskar" - Danskerne narrer bukserne af os dumme svenskere, lyder det.

Kritikken på lederplads fra redaktør Patrik Kronqvist går egentlig ikke så meget på danskerne. Mere på, hvor tåbelige og godtroende hans egne svenske politikere er, når de forhandler aftaler på plads med Danmark.

Han nævner især tre eksempler. Med PostNord som det seneste.

»Vi fik godt nok 1,4 mia. kr. i kompensation i 2009, da PostNord blev etableret (sammenlægningen af det danske og svenske postvæsen), men det er en sølle trøst, når tabene hober sig op i den danske del. Svenske skatteydere kommer til at betale milliarder af kroner for at redde det danske postvæsen,« skriver han.

Og det stopper ikke med posten. Expressen mener også, at Sverige blev narret, da de to lande indgik en skatteaftale om, at man skal betale sin skat, hvor man arbejder og ikke, hvor man bor.

Det koster ifølge Patrik Kronqvist de skånske kommuner op mod tre mia. kroner - godt nok svenske - om året i mistede skattebetalinger. Det er hovedsageligt folk bosat på den svenske side af Øresund, der pendler til Danmark og arbejder. Ikke omvendt.

»Den dårlige (svenske) evne til at forhandle går igen på flere områder. For nogle år siden blev Øresundsregionen omdøbt til Greater Copenhagen. Også selv om den svenske side betaler halvdelen af omkostningerne. Kritikere mener, at svenske skatteydere betaler for at markedsføre København over for internationale turister,« skriver redaktøren.

Men hvorfor er det sådan. Expressen mener, at danskerne bare er bedre til at forhandle og læse det med småt i en kontrakt.:

»I den gamle handels- og søfartsnation findes en helt anden tradition med at være påpasselige end i Sverige. Vi kan godt vente på den danske velvilje, men jeg så hellere, at de blågule repræsentanter lærte nogle tricks af de snu danskere,« skriver Patrik Kronqvist.